La Bibia piemontèisa/Testament Vej/Esechiel/Esechiel 13


Esechiel

13

Contra ij profeta fàuss 

Nosgnor a l’ha comunicame soa paròla. A l’ha dime: “Fieul d'òm, profetisa contra dij profeta d'Israel, pàrlje e nunsia a coj che a profetiso conforma sò pròpi 'ntendiment: ‘Sté a sente la paròla'd Nosgnor’. ‘Sossì a dis ël Signor Dé: Maleur ai profeta sensa sust, ch’a diso lòn che lor a chërdo ch’a sia giust, sensa d’avèj avù ‘d vision ëd pianta! Tanme ‘d siacaj ant ij drocheri a son ij tò profeta, o Israel. I seve pa montà an sle brecie, e i l'eve gnanca drissà le muraje dël pòpol d'Israel, përchè a peusso arziste durant la bataja, ant ël di dël Signor. Vòstre vision a son fàusse e vòstre predission son ëd busiardarìe. Queidun ëd lor a dis coma s’a fussa na còsa certa: ‘Nosgnor a dis parèj e parèj’, ma a l’é nen ëstàit Nosgnor a mandeje, e  a séguito a parlé com a spetèisso ‘l compiment ëd soa paròla. É-lo miraco pa vera che vojàutri i l'eve 'd fàusse vision e i nùnsie 'd presagi busiard, ant ël moment ch'iv n'ancale a dì: ‘Nosgnor a dis parèj’, combin che mi i l’abia pa parlaje?’.

Ore, donca, sté a sente lòn ch’a dis ël Signor Dé: ‘Dal moment che voi i l'eve pronunsià 'l fàuss e nunsià 'd vision busiarde, vardé, mi 'm buto contra 'd vojàutri’; ël Signor Dé a lo dis con certëssa. I farai peisé mia man contra ij profeta ch’a l’han ëd vision fàusse e ch’a fan ëd predission busiarde; a saran pa amëttù ant la ciambrèa ‘d mia gent, lor a saran pa inscrivù ant ël lìber ëd mé pòpol, nì a intreran ant la tèra d’Israel. Parèj a savran che mi i son ël Signor Dé’.

Pròpi për lòn a l'han ambrojà mia gent, sicuràndje che tut a va bin quand ch’a va bin nen. Ël pòpol a l’é tanme na muraja che lor a  risso con na caussin-a ch’a sta nen sù. Dije a coj che a fan l'arissadura: ‘A tomberà giù! A vnirà n'orissi a verse, a-i vniran giù ëd grele strasordinarie, e a-i buferà ‘n vent ëd tempesta. Vardé, la muraja a l'é drocà! As dirà forsi pa a vojàutri: ‘Dov è-lo l'ariss che i l'avìe dovrà për cheurvìlo?’. Për lòn ël Signor Dé a dirà: ‘An mia flin-a mi i dëscadnerai na bisa fogosa, e la pieuva, an mè fot, a tomberà a verse ansema a tempesta sensa fin, ant ël furor ëd la distrussion. I camperai giù 'l rampar che voi i l'eve cheurvì con l'arissadura, i lo farai tochè a ras për tèra, e as podran vëdd-se soe fondassion. A tomberà, e vojàutri i andreve a meuire ansema. Antlora i savreve che mi i son ël Signor. Ant ël moment che a sarà compì mè furor contra 'l mur e contra 'd coj che a l'avìo quatalo 'd giss, i 'v dirai: ‘La muraja a-i é pa pì e gnanca coj che a l'avìo fàit l'ariss, visadì j'andvin d'Israel ch'a veulo fé ij profeta 'd Gerusalem e che a l'han vision 'd pas a sò favor, combin che la pas a i sia pa 'd pianta. I lo diso mi, ël Signor Dé.

Contra le strie 

Ti, fieul d’òm, virte ‘ncora ‘dcò contra le fomne ‘d tò pòpol ch’a profetiso conform a lon ch’a chërdo mej, e profetisa contra ‘d lor. Dije: ‘Sossì a l’é lòn ch’a fà savèj ël Signor Dé: Maleur a cole fomne ch’a cuso ‘d lambèj për ij pols e ch’a fàbrico ‘d vel ëd tute le mzure për ciapé d’ànime. Vojàutre, për podèj vive, i ciape an vòstre rèj ëd vite ‘d mè pòpol! I profane dëdnans al pòpol mia santità për vagneve na brancà d’òrdi e ‘n bocon ëd pan; i feve la predission dla mòrt ëd coj ch’a l’han pa da meuire e i augureve la vita a chi ch’a l’ha da meuire! I dise ‘l fàuss al mè pòpol ch’av ëstà a sente. E bin! Sossì a fà savèj ël Signor Dé: Im buto contra ij vòstri lambèj ëd magìa che vojàutre i deuvre për dé la cassa a la gent coma s’a fusso dj’osèj; i-j s-ciancheraj dai vòstri brass e i renderai la libertà a la gent che vojàutre i l’eve ciapà coma s’a fusso dj’osej. Vòstri vej mi i-j squarserai e i dësgroperai da vòstre man mia gent. A saran pa pì tanme ‘d zibié an vòstre man. Vojàutre i sagrineve ij giust con vòstre tromparìe quand che mi i l’avìa pa sagrinaje; i ancorageve fin-a l’òm gram përchè a chita pa soa condòta e ch’as salva pa la vita. E bin! voi i n'avreve pa pì 'd cole carcaveje van-e e i direve pa pì 'd predission. I libererai mia gent da vojàutre përchè i sàpie che mi i son ël Signor!”.

Nòte 

Piemontèis 
Bibia
Testament Vej
Esechiel